CELEX: 32021D1221(01)
Language: bg
Date: 2021-12-20 00:00:00
Title: Решение на Комисията от 20 декември 2021 година относно финансовото управление на взаимозастрахователния механизъм, създаден с Регламент (ЕС) 2021/695 на Европейския парламент и на Съвета, за действията по Седмата рамкова програма за научни изследвания и технологично развитие, инициативата „Хоризонт 2020“, Рамковата програма за научни изследвания и иновации „Хоризонт Европа“ и програмите на Евратом 2021/C 514 I/03

21.12.2021   
               
               
                  BG
               
               
                  Официален вестник на Европейския съюз
               
               
                  CI 514/6
               
            
         РЕШЕНИЕ НА КОМИСИЯТА
         от 20 декември 2021 година
         относно финансовото управление на взаимозастрахователния механизъм, създаден с Регламент (ЕС) 2021/695 на Европейския парламент и на Съвета, за действията по Седмата рамкова програма за научни изследвания и технологично развитие, инициативата „Хоризонт 2020“, Рамковата програма за научни изследвания и иновации „Хоризонт Европа“ и програмите на Евратом
         (2021/C 514 I/03)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Договора за създаване на Европейската общност за атомна енергия,
         като взе предвид Регламент (ЕС) 2021/695 на Европейския парламент и на Съвета от 28 април 2021 г. за създаване на Рамковата програма за научни изследвания и иновации „Хоризонт Европа“, за определяне на нейните правила за участие и разпространение на резултатите и за отмяна на регламенти (ЕС) № 1290/2013 и (ЕС) № 1291/2013 (1), и по-специално член 37, параграф 2 от него,
         като взе предвид Регламент (Евратом) 2021/765 на Съвета от 10 май 2021 г. за създаване на Програма за научни изследвания и обучение на Европейската общност за атомна енергия за периода 2021—2025 г. в допълнение към Рамковата програма за научни изследвания и иновации „Хоризонт Европа“ и за отмяна на Регламент (Евратом) 2018/1563 (2), и по-специално член 9, параграф 5 от него,
         като има предвид, че:
         
                     (1)
                  
                  
                     Взаимозастрахователният механизъм трябва да покрие риска, свързан с несъбирането на суми, дължими от бенефициерите съгласно Решение № 1982/2006/ЕО на Европейския парламент и на Съвета (3) („Седмата рамкова програма за научни изследвания и технологично развитие“), Регламент (ЕС) № 1291/2013 на Европейския парламент и на Съвета (4) (инициативата „Хоризонт 2020“), Регламент (ЕС) № 2021/695 (Рамкова програма за научни изследвания и иновации „Хоризонт Европа“), решения на Съвета 2006/976/Евратом (5) и 2012/93/Евратом (6) и регламенти (Евратом) 1314/2013 (7), 2018/1563 (8) и 2021/765 („програмите на Евратом“). Комисията трябва да определи специфични правила за дейността на взаимозастрахователния механизъм.
                  
               
                     (2)
                  
                  
                     С цел ефикасно функциониране на взаимозастрахователния механизъм и наблюдението и надзора върху разумното финансово управление на неговите финансови операции е необходимо да се определи управител на взаимозастрахователния механизъм, който следва да е посочена за целта служба, отговаряща за цялостното управление на взаимозастрахователния механизъм, управител на финансовите активи на взаимозастрахователния механизъм, отговарящ за осъществяването на управлението на активите, и счетоводител на взаимозастрахователния механизъм.
                  
               
                     (3)
                  
                  
                     С цел да се гарантира законосъобразността на трансакциите, осъществявани в рамките на взаимозастрахователния механизъм, е необходимо съответните правомощия да бъдат делегирани от Комисията или в рамките на Комисията на лица, които след това да изпълняват задачите на оправомощени разпоредители с бюджетни кредити. Оправомощените разпоредители с бюджетни кредити следва да имат възможност да пределегират съответните правомощия на вторично оправомощени разпоредители с бюджетни кредити в съответствие с Вътрешните правила на Комисията (9).
                  
               
                     (4)
                  
                  
                     С цел да се осигури прозрачност и яснота относно функционирането на взаимозастрахователния механизъм, е необходимо да се определят правилата за конкретните роли и отговорности на различните служби на Комисията и на оправомощените разпоредители с бюджетни кредити, както и процедурите и правилата, уреждащи по-специално вноските, нормите на възвръщаемост и интервенциите по линия на взаимозастрахователния механизъм.
                  
               
                     (5)
                  
                  
                     Предвид условията на ниски или отрицателни лихвени проценти, които преобладават на финансовите пазари вече няколко години, налице е съществен риск от периоди, през които отрицателната финансова възвръщаемост (включително административните и банковите такси, резултатите от трансакциите и оценката на активите) може да застраши способността на взаимозастрахователния механизъм да функционира. С цел да се запази способността на взаимозастрахователния механизъм да функционира, тези такси и разходи може да се плащат от източници, различни от финансовата възвръщаемост на взаимозастрахователния механизъм, която следва да бъде запазена за покриване на риска, свързан с несъбирането на дължими от бенефициерите суми.
                  
               
                     (6)
                  
                  
                     Всички вътрешни или външни целеви приходи, произтичащи от миналите и настоящите рамкови програми за научни изследвания и иновации, както и от всяка друга програма, участваща във взаимозастрахователния механизъм, при нужда следва да се използват за плащане на отрицателните лихви, административните и банковите такси за управлението на взаимозастрахователния механизъм, резултатите от трансакциите и оценката на активите на взаимозастрахователния механизъм, както и лихвите за забава при плащането на дължима на бенефициерите възвръщаемост. Също така следва да бъде възможно при нужда тези източници да се използват за изпълнение на правните и договорните задължения на Съюза.
                  
               
                     (7)
                  
                  
                     Тъй като взаимозастрахователният механизъм заменя гаранционния фонд на участниците, създаден с Регламент (ЕС) № 1290/2013 на Европейския парламент и на Съвета (10), Решение C(2013) 9092 на Комисията (11) следва да бъде отменено и заменено с настоящото решение,
                  
               РЕШИ:
         
            Член 1
            
               1.   Комисията възлага финансовото и административното управление на взаимозастрахователния механизъм на генерална дирекция „Научни изследвания и иновации“ (ГД „Научни изследвания и иновации“ или „посочената за целта служба“) за действия по Седмата рамкова програма за научни изследвания и технологично развитие, инициативата „Хоризонт 2020“, Рамковата програма за научни изследвания и иновации „Хоризонт Европа“ и програмите на Евратом.
            
            
               2.   Комисията възлага на генерална дирекция „Бюджет“ задачите на управител на финансовите активи на взаимозастрахователния механизъм.
            
            
               3.   Разпределението на задачите и задълженията между посочената за целта служба и управителя на финансовите активи във връзка с взаимозастрахователния механизъм се определя със споразумение за нивото на обслужване в съответствие с функциите и отговорностите, предвидени в настоящото решение.
            
         
         
            Член 2
            Правилата и процедурите на взаимозастрахователния механизъм са изложени в приложението.
         
         
            Член 3
            
               1.   Комисията делегира на разпоредителите с бюджетни кредити правомощия да одобряват интервенции по линия на взаимозастрахователния механизъм и възстановяването на вноски на бенефициерите, както е посочено в правилата и процедурите на взаимозастрахователния механизъм, изложени в приложението.
            
            
               2.   Комисията оправомощава тези разпоредители с бюджетни кредити да изпълняват приходите от взаимозастрахователния механизъм съгласно Седмата рамкова програма за научни изследвания и технологично развитие, инициативата „Хоризонт 2020“, Рамковата програма за научни изследвания и иновации „Хоризонт Европа“ и програмите на Евратом.
            
            
               3.   Оправомощените разпоредители с бюджетни кредити могат да пределегират съответните правомощия на вторично оправомощени разпоредители с бюджетни кредити в съответствие с Решение C(2018) 5120 на Комисията от 3 август 2018 г. относно вътрешните правила за изпълнението на общия бюджет на Европейския съюз.
            
            
               4.   Комисията делегира на оправомощения разпоредител с бюджетни кредити на посочената за целта служба правото да одобрява платежни нареждания за прехвърляне на вноската, събрана от оправомощения разпоредител с бюджетни кредити, към взаимозастрахователния механизъм, а след това — към управителя на активите. Комисията също така делегира на оправомощения разпоредител с бюджетни кредити на посочената за целта служба правото да издава нареждания за събиране за прехвърляне на средства от управителя на активите към взаимозастрахователния механизъм, за да се осигурят възстановяването на вноските и интервенциите. Оправомощеният разпоредител с бюджетни кредити на посочената за целта служба може да пределегира съответните правомощия на вторично оправомощени разпоредители с бюджетни кредити.
            
            
               5.   В ролята си на финансов и административен ръководител на взаимозастрахователния механизъм посочената за целта служба, след проверка за съответствие и редовност на трансакциите, одобрени от оправомощените разпоредители с бюджетни кредити, утвърждава или отхвърля тези трансакции. Преди утвърждаването на трансакцията посочената за целта служба може да издаде необвързващо становище относно възможността за нея. Когато становището е отрицателно, трансакцията се потвърждава от посочената за целта служба само ако оправомощеният разпоредител с бюджетни кредити потвърди писмено трансакцията, като представи подходяща обосновка.
            
         
         
            Член 4
            Счетоводителят на Комисията се определя за счетоводител на взаимозастрахователния механизъм.
         
         
            Член 5
            
               1.   Когато посочената за целта служба, съгласувано с управителя на финансовите активи, смята, че средствата на взаимозастрахователния механизъм не са достатъчни за възстановяване на вноските на бенефициерите при изплащането на остатъка, временно се въвеждат мерките, посочени в параграф 2.
            
            
               2.   Всяка отрицателна финансова възвръщаемост, включително лихви, нетни реализирани загуби и загуби от преоценка, административни и банкови такси за управление на взаимозастрахователния механизъм, например, но не единствено, такси върху трансакции, разходи за информационни технологии, такси по сметки, попечителски такси, такси за външен одит, разходи, както и всякакви лихви за забава при плащането на дължима на бенефициерите възвръщаемост, може да бъдат покрити от вътрешни и/или външни целеви приходи, произтичащи от минали и настоящи рамкови програми за научни изследвания и иновации, както и от бюджета на участващите програми. Приоритетно се използват вътрешните целеви приходи, произтичащи от събрани суми (както от текущата финансова година, така и пренесени съгласно член 12, параграф 4, буква б) от Финансовия регламент (12)), както и наличните външни целеви приходи от предходни рамкови програми за научни изследвания.
            
            
               3.   Финансовите средства, посочени в параграф 2, не се използват за финансиране на интервенциите по линия на взаимозастрахователния механизъм, освен за покриване на договорни задължения на органа, упълномощен да издава разрешения, по подписани в миналото споразумения за отпускане на безвъзмездни средства по инициативата „Хоризонт 2020“, когато въз основа на месечния финансов отчет на взаимозастрахователния механизъм посочената за целта служба, съгласувано със счетоводителя на взаимозастрахователния механизъм, смята, че финансовата възвръщаемост не е достатъчна или наличната нетна финансова възвръщаемост е по-малка от 15 милиона евро.
            
            
               4.   Прехвърлянето на средства към взаимозастрахователния механизъм съгласно временните мерки, посочени в параграф 2, не може да доведе до създаването на резерв, надвишаващ 60 милиона EUR във всеки един момент.
            
         
         
            Член 6
            Решение С(2013) 9092 се отменя.
         
         
            Съставено в Брюксел на 20 декември 2021 година.
            
               
                  За Комисията
               
               Mariya GABRIEL
               
                  Член на Комисията
               
            
         
         
            (1)  OВ L 170, 12.5.2021 г., стр. 1,
         
            (2)  OВ L 167, 12.5.2021 г., стр. 81,
         
            (3)  Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) (ОВ L 412, 30.12.2006 г., стр. 1).
         
            (4)  Регламент (ЕС) № 1291/2013 на Европейския парламент и на Съвета от 11 декември 2013 г. за установяване на „Хоризонт 2020“ — рамкова програма за научни изследвания и иновации (2014—2020 г.), и за отмяна на Решение № 1982/2006/ЕО (ОВ L 347, 20.12.2013 г., стр. 104).
         
            (5)  Решение на Съвета от 19 декември 2006 г. относно специалната програма за изпълнение на Седмата рамкова програма на Европейската общност за атомна енергия (Евратом) за дейности във връзка с ядрени изследвания и дейности по обучение (2007—2011 г.) (2006/976/Евратом) (ОВ L 400, 30.12.2006 г., стр. 404).
         
            (6)  Решение на Съвета от 19 декември 2011 г. относно Рамковата програма на Европейската общност за атомна енергия за ядрени изследвания и обучение (2012—2013 г.) (2012/93/Евратом) (ОВ L 47, 18.2.2012 г., стр. 25).
         
            (7)  Регламент (Евратом) № 1314/2013 на Съвета от 16 декември 2013 г. относно програмата за научни изследвания и обучение на Европейската общност за атомна енергия (2014—2018 г.) в допълнение към Рамковата програма за научни изследвания и иновации „Хоризонт 2020“ (ОВ L 347, 20.12.2013 г., стр. 948).
         
            (8)  Регламент (Евратом) № 2018/1563 на Съвета от 15 октомври 2018 г. за програмата за научни изследвания и обучение на Европейската общност за атомна енергия (2019—2020 г.), допълваща Рамковата програма за научни изследвания и иновации „Хоризонт 2020“, и за отмяна на Регламент (Евратом) № 1314/2013 (ОВ L 262, 19.10.2018 г., стр. 1).
         
            (9)  Решение C (2018) 5120 на Комисията от 3 август 2018 г. относно вътрешните правила за изпълнение на общия бюджет на Европейския съюз (раздел „Европейска комисия“) на вниманието на службите на Комисията.
         
            (10)  Регламент (ЕС) № 1290/2013 на Европейския парламент и на Съвета от 11 декември 2013 г. за определяне на правилата за участие и разпространение на резултатите в „Хоризонт 2020“ — рамкова програма за научни изследвания и иновации (2014—2020 г.)“ и за отмяна на Регламент (ЕО) № 1906/2006 (ОВ L 347, 20.12.2013 г., стр. 81).
         
            (11)  Решение C(2013) 9092 на Комисията от 17 декември 2013 г. относно финансовото управление на гаранционния фонд на участниците, създаден съгласно Регламент (ЕС) № [1290/2013] на Европейския парламент и на Съвета, и за изменение на Решение C(2005) 2992 на Комисията.
         
            (12)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
      
      
         
            ПРИЛОЖЕНИЕ
            
               Правила и процедури на взаимозастрахователния механизъм
            
            СЪДЪРЖАНИЕ
            
                        1.
                     
                     КОНТЕКСТ
                     11
                  
                        1.2.
                     
                     Устройство на бюджета, разходи, свързани с управлението на взаимозастрахователния механизъм, и участници в него
                     11
                  
                        1.2.1.
                     
                     Специфично устройство на бюджета на взаимозастрахователния механизъм
                     11
                  
                        1.2.2.
                     
                     Разпоредители с бюджетни кредити
                     11
                  
                        1.2.3.
                     
                     Посочена от Комисията служба за управление на взаимозастрахователния механизъм
                     12
                  
                        1.2.4.
                     
                     Счетоводител на взаимозастрахователния механизъм
                     12
                  
                        1.2.5.
                     
                     Управител на финансовите активи
                     13
                  
                        1.2.6.
                     
                     Междуведомствена група по въпросите на взаимозастрахователния механизъм
                     13
                  
                        2.
                     
                     ВНОСКИ ЗА ВЗАИМОЗАСТРАХОВАТЕЛНИЯ МЕХАНИЗЪМ
                     13
                  
                        2.1.
                     
                     Процедура № 1 — Вноска
                     13
                  
                        3.
                     
                     ВЪЗСТАНОВЯВАНЕ НА ВНОСКИ ЗА ВЗАИМОЗАСТРАХОВАТЕЛНИЯ МЕХАНИЗЪМ
                     14
                  
                        3.1.
                     
                     Общи правила
                     14
                  
                        3.2.
                     
                     Процедура № 2 — Възстановяване
                     14
                  
                        3.2.1.
                     
                     Процедура № 2а — Пълно възстановяване на средства на бенефициерите
                     14
                  
                        3.2.2.
                     
                     Процедура № 2б — Пълно възстановяване на средства в съответния бюджетен ред
                     14
                  
                        3.2.3.
                     
                     Процедура № 2в — Частично възстановяване в полза на правните субекти и на съответния бюджетен ред
                     14
                  
                        4.
                     
                     ИНТЕРВЕНЦИЯ ПО ЛИНИЯ НА ВЗАИМОЗАСТРАХОВАТЕЛНИЯ МЕХАНИЗЪМ (НЕИЗПЪЛНЕНИЕ НА ЗАДЪЛЖЕНИЯ)
                     15
                  
                        4.1.
                     
                     Въведение
                     15
                  
                        4.2.
                     
                     Процедура № 3 — Интервенция по линия на взаимозастрахователния механизъм
                     15
                  
                        4.2.1.
                     
                     Процедура № 3а — Интервенция по линия на взаимозастрахователния механизъм при текущи действия (пряко прехвърляне към консорциум)
                     15
                  
                        4.2.2.
                     
                     Процедура № 3а — Други интервенции по линия на взаимозастрахователния механизъм (прехвърляне в бюджетен ред)
                     16
                  
                        5.
                     
                     СЧЕТОВОДНА СИСТЕМА
                     17
                  
                        5.1.
                     
                     Годишни отчети
                     17
                  
                        5.2.
                     
                     Компютъризирана счетоводна система
                     18
                  
                        5.3.
                     
                     Извършване на плащания
                     18
                  
                        5.4.
                     
                     Събиране на приходи и задължения
                     18
                  
                        5.5.
                     
                     Управление на банковите сметки в „GF01“
                     18
                  
               ВЪВЕДЕНИЕ
            
            В настоящото приложение се определят правилата и процедурите на всички служби, участващи в операциите и управлението на взаимозастрахователния механизъм („ВЗМ“).
            Настоящите правила и процедури се прилагат за действия, финансирани по Седмата рамкова програма за научни изследвания и технологично развитие (1), инициативата „Хоризонт 2020“ (2), Рамковата програма за научни изследвания и иновации „Хоризонт Европа“ (3) и Програмата на Евратом за научни изследвания и обучение за периода 2021—2025 г (4). („програми на Евратом“).
            Към Ръководството за взаимозастрахователния механизъм ще бъде добавено изчерпателно ръководство за потребителя за нуждите на персонала, отговорен за изпълнението на действията по Седмата рамкова програма за научни изследвания и технологично развитие, инициативата „Хоризонт 2020“, Рамковата програма за научни изследвания и иновации „Хоризонт Европа“ и програмите на Евратом.
            1.   КОНТЕКСТ
            
            1.2.   Устройство на бюджета, разходи, свързани с управлението на взаимозастрахователния механизъм, и участници в него
            
            1.2.1.   Специфично устройство на бюджета на взаимозастрахователния механизъм
            
            Макар взаимозастрахователният механизъм да е лишен от юридическа правосубектност, той има структура и система за счетоводна отчетност и за устройство на бюджета (код на дружеството „GF01“), които са независими от тези на Комисията (код на дружеството „BG32“) или на други органи на Съюза.
            1.2.2.   Разпоредители с бюджетни кредити
            
            Комисията е разпоредителят с бюджетни кредити на взаимозастрахователния механизъм.
            За целите на настоящото решение следните лица се смятат за „оправомощени разпоредители с бюджетни кредити“ („ОРБ“) при операциите на взаимозастрахователния механизъм, като всеки от тях отговаря за изпълняваната от него част от бюджета на Седмата рамкова програма за научни изследвания и технологично развитие, инициативата „Хоризонт 2020“, рамковата програма за научни изследвания и иновации „Хоризонт Европа“ или програмите на Евратом:
            
                        —
                     
                     
                        генералните директори на различните генерални дирекции на Комисията;
                     
                  
                        —
                     
                     
                        за програмите на Евратом — генералният директор на ГД „Научни изследвания и иновации“;
                     
                  
                        —
                     
                     
                        директорите на изпълнителните агенции;
                     
                  
                        —
                     
                     
                        лица, заемащи равностойни длъжности в структури, на които са възложени задачи по изпълнението на бюджета, например изпълнителни директори на съвместни предприятия и други приложими финансиращи органи, при условие че задачите, свързани с операциите на взаимозастрахователния механизъм, са възложени в съответствие с член 154 от Финансовия регламент (5) и при спазване на условията за участие във взаимозастрахователния механизъм, определени в инструмента за възлагане на задачи по изпълнението на бюджета.
                     
                  ОРБ отговарят за удържането на вноската за взаимозастрахователния механизъм, предвидена в управляваните от тях споразумения за отпускане на безвъзмездни средства, от всяко първоначално предварително финансиране.
            Те също така носят отговорност за: i) възстановяването на бенефициерите на вноските за взаимозастрахователния механизъм; ii) интервенциите по линия на взаимозастрахователния механизъм, включително плащанията и възстановяването на средства. Следователно те също са ОРБ в счетоводната система „GF01“.
            Те продължават да носят пълна отговорност за гарантиране на правилното използване на управляваните от тях средства и за законосъобразността и правилността на разходите, които са под техен контрол.
            1.2.3.   Посочена от Комисията служба за управление на взаимозастрахователния механизъм
            
            Генерална дирекция „Научни изследвания и иновации“, в качеството си на посочена за тази цел служба, отговаря за наблюдението и надзора върху разумното финансово управление на финансовите операции на взаимозастрахователния механизъм. Това не освобождава ОРБ от тяхната индивидуална отговорност.
            По-специално посочената за целта служба:
            
                        —
                     
                     
                        прехвърля вноските на бенефициерите от специалната извънбюджетна сметка „BG32“ към банковата сметка „GF01“ (6);
                     
                  
                        —
                     
                     
                        прехвърля вноски от банковата сметка „GF01“ към управителя на финансовите активи;
                     
                  
                        —
                     
                     
                        следи дали по банковата сметка „GF01“ има достатъчна наличност, позволяваща своевременно да се отговаря на искания за възстановяване на средства и на искания за интервенции;
                     
                  
                        —
                     
                     
                        редовно предоставя на счетоводителя на взаимозастрахователния механизъм цялата информация, необходима за изпълнение на задълженията му;
                     
                  
                        —
                     
                     
                        гарантира стриктното наблюдение и проследяване на сумите, прехвърлени към или от управителя на финансовите активи;
                     
                  
                        —
                     
                     
                        периодично предоставя на управителя на финансовите активи прогноза за движението на вноските и възстановяването на средства въз основа на информацията, подадена от ангажираните с това служби, както и всяка друга информация, основателно поискана от управителя на финансовите активи за изпълнение на неговите задължения;
                     
                  
                        —
                     
                     
                        предоставя на ОРБ тримесечни доклади за финансовото състояние на взаимозастрахователния механизъм;
                     
                  
                        —
                     
                     
                        наблюдава състоянието и развитието на взаимозастрахователния механизъм, за да даде възможност на Комисията при необходимост да предприеме подходящи смекчаващи мерки, които да позволят на взаимозастрахователния механизъм да продължи интервенциите си в защита на финансовите интереси на Съюза и да възстанови на бенефициерите вноските при плащането на остатъка;
                     
                  
                        —
                     
                     
                        проверява последващо дали ОРБ правилно са удържали вноската за взаимозастрахователния механизъм от всяко първоначално предварително финансиране и дали вноската е равна на процента, посочен в споразумението за отпускане на безвъзмездни средства, приложен към максималния размер на безвъзмездните средства, предвиден в споразумението за отпускане на безвъзмездни средства;
                     
                  
                        —
                     
                     
                        утвърждава или отхвърля операциите, одобрени от оправомощените разпоредители с бюджетни кредити, след проверка на тяхното съответствие и редовност. В случай на несъгласие относно възможността за дадена операция, преди нейното утвърждаване посочената за целта служба издава необвързващо становище;
                     
                  
                        —
                     
                     
                        председателства посочената в точка 1.2.6 междуведомствена група по въпросите на взаимозастрахователния механизъм;
                     
                  
                        —
                     
                     
                        гарантира актуалността на съдържанието на ръководството за взаимозастрахователния механизъм;
                     
                  
                        —
                     
                     
                        съдейства на финансистите на съответния ОРБ.
                     
                  1.2.4.   Счетоводител на взаимозастрахователния механизъм
            
            Счетоводителят на взаимозастрахователния механизъм изпълнява функциите си в съответствие с принципите, изложени в „Хартата на задачите и отговорностите на счетоводителя на Комисията“ (7).
            Специалната счетоводна система на взаимозастрахователния механизъм е част от счетоводната система на Комисията. Неговото счетоводно отчитане обаче е различно от това на общия бюджет на Съюза.
            Посочената за целта служба и посоченият в точка 1.2.5 управител на финансовите активи предоставят на счетоводителя на взаимозастрахователния механизъм цялата информация, необходима за съставянето на отчетите, които трябва да дават вярна и точна представа за активите и пасивите на взаимозастрахователния механизъм. Счетоводителят на взаимозастрахователния механизъм може да провери получената информация и да извърши допълнителни проверки, каквито смята за необходими, преди да подпише отчетите. Счетоводителят на взаимозастрахователния механизъм може да изрази резерви, като посочи тяхното естество и обхват.
            1.2.5.   Управител на финансовите активи
            
            Генерална дирекция „Бюджет“, в качеството си на управител на финансовите активи, управлява активите на взаимозастрахователния механизъм в съответствие със споразумението за нивото на обслужване, което тя сключва с посочената за целта служба.
            Споразумението за нивото на обслужване установява взаимоотношенията между посочената за целта служба и управителя на финансовите активи, както и инвестиционните правила на взаимозастрахователния механизъм, с оглед на това да се намери подходящ баланс между приемливото равнище на инвестиционния риск и дългосрочната финансова жизнеспособност на взаимозастрахователния механизъм (8).
            Управителят на финансовите активи наблюдава средствата в съответствие с правилата, определени със споразумението за нивото на обслужване, като докладва на посочената за целта служба всяка относима информация, свързана с неговия мандат.
            1.2.6.   Междуведомствена група по въпросите на взаимозастрахователния механизъм
            
            Междуведомствената група по въпросите на взаимозастрахователния механизъм се състои от генералните дирекции, изпълнителните агенции и съвместните предприятия, участващи в дейността на взаимозастрахователния механизъм. Членовете ѝ включват също така представител на Правната служба на Комисията, ГД „Бюджет“ и Общата служба за правна помощ (CLSS).
            Междуведомствената група по въпросите на взаимозастрахователния механизъм се председателства от посочената за целта служба. Тя има консултативна роля.
            2.   ВНОСКИ ЗА ВЗАИМОЗАСТРАХОВАТЕЛНИЯ МЕХАНИЗЪМ
            
            В съответствие с приложимото споразумение за отпускане на безвъзмездни средства вноската се удържа в пълен размер от първоначалното предварително финансиране. Ако размерът на безвъзмездните средства от ЕС бъде увеличен посредством изменение, съответстващата допълнителна вноска за взаимозастрахователния механизъм се прилага под формата на удръжка (9).
            2.1.   Процедура № 1 — Вноска
            
            Стъпка 1
            При сключване на споразумение за отпускане на безвъзмездни средства ОРБ задържа процентната вноска от предварителното финансиране, както е уговорено в споразумението за отпускане на безвъзмездни средства.
            Съответният служител, извършващ финансовото иницииране, въвежда платежно нареждане за предварително финансиране (10) („ПН“) в счетоводната си система. Частта от сумата по това ПН, предназначена за взаимозастрахователния механизъм, се записва от съответния служител, извършващ финансовото иницииране, в специална извънбюджетна сметка в счетоводната му система.
            ПН следва съответната процедура за одобряване и се изпълнява от съответния счетоводител (11).
            Стъпка 2
            Посочената за целта служба редовно прехвърля общата кумулативна сума на вноските от специалните извънбюджетни сметки в счетоводната система „GF01“ (12) посредством ПН.
            ПН се проверява от служител, извършващ финансова проверка, упълномощен от вторично оправомощения разпоредител с бюджетни кредити на посочената за целта служба, и се изпълнява от счетоводителя на Комисията.
            Стъпка 3
            Посочената за целта служба, посредством ПН, одобрява прехвърлянето на вноските от счетоводната система „GF01“ към управителя на финансовите активи на взаимозастрахователния механизъм, като гарантира, че наличността по банковата сметка „GF01“ е достатъчна, за да позволи да се отговори на искания за възстановяване на средства и за интервенции.
            Това ПН се проверява от служител, извършващ финансовата проверка, оправомощен от ОРБ на посочената за целта служба, и се изпълнява от счетоводителя на взаимозастрахователния механизъм.
            Посочената за целта служба проверява последващо дали ОРБ правилно е изчислил и удържал вноската за взаимозастрахователния механизъм от първоначалното предварително финансиране. Ако бъде установена грешка, посочената за целта служба уведомява отговорния ОРБ, който коригира сумата.
            3.   ВЪЗСТАНОВЯВАНЕ НА ВНОСКИ ЗА ВЗАИМОЗАСТРАХОВАТЕЛНИЯ МЕХАНИЗЪМ
            
            3.1.   Общи правила
            
            Съгласно член 37, параграф 4 от Регламент (ЕС) 2021/695 вноската, прехвърлена на взаимозастрахователния механизъм, се възстановява на бенефициерите при плащането на остатъка. Сумата за възстановяване включва лихвата за забавено плащане върху удържаната сума, ако е приложимо, но не и лихвите, генерирани от взаимозастрахователния механизъм.
            Ако изчислението на плащането на остатъка не дава основание за връщане на първоначалната вноска или част от нея на бенефициерите, цялата вноска или съответната част от нея се възстановява в съответния бюджетен ред, от който е бил одобрен първоначалният ангажимент.
            3.2.   Процедура № 2 — Възстановяване
            
            Възстановяването на вноските се извършва в съответствие със следните три процедури:
            3.2.1.   Процедура № 2а — Пълно възстановяване на средства на бенефициерите
            
            Ако изчислението на плащането на остатъка дава основание за пълно възстановяване на първоначалната вноска, съответният ОРБ възстановява вноската на бенефициерите чрез координатора на действието.
            Служителят, извършващ финансовото иницииране, генерира в счетоводната система ABAC (13)„GF01“ ПН в полза на координатора на действието. След това ПН се проверява от оправомощен от ОРБ служител, извършващ финансовата проверка, утвърждава се от посочената за целта служба в ABAC SAP (14) и се изпълнява от счетоводителя на взаимозастрахователния механизъм.
            Ако бъде установена грешка, посочената за целта служба отхвърля трансакцията в ABAC SAP и уведомява съответния ОРБ.
            3.2.2.   Процедура № 2б — Пълно възстановяване на средства в съответния бюджетен ред
            
            Ако изчислението на плащането на остатъка след отчитане на изискванията на приложимото споразумение за отпускане на безвъзмездни средства не дава основание за възстановяване на каквато и да е част от първоначалната вноска на бенефициерите, съответният ОРБ възстановява изцяло сумата в бюджетния ред, от който е извършено първоначалното плащане.
            За тази цел съответният ОРБ одобрява в счетоводната си система издаването на нареждане за събиране („НС“) от взаимозастрахователния механизъм. След като НС бъде утвърдено от съответния счетоводител, служителят, извършващ инициирането, инициира ПН в счетоводната система „GF01“.
            Служителят, извършващ финансовото иницииране, инициира в счетоводната система ABAC „GF01“ ПН в полза на бюджетния ред, от който е извършено първоначалното плащане. След това ПН се проверява от оправомощен от ОРБ служител, извършващ финансовата проверка, утвърждава се от посочената за целта служба в ABAC SAP и се изпълнява от счетоводителя на взаимозастрахователния механизъм.
            Ако бъде установена грешка, посочената за целта служба отхвърля трансакцията в ABAC SAP и уведомява съответния ОРБ.
            3.2.3.   Процедура № 2в — Частично възстановяване в полза на правните субекти и на съответния бюджетен ред
            
            Ако изчислението на плащането на остатъка дава основание за частично възстановяване на първоначалната вноска на бенефициерите, съответният ОРБ възстановява частично сумата на координатора на действието.
            Съответният ОРБ възстановява останалата сума в бюджетния ред, от който е извършено първоначалното плащане.
            За целта съответният ОРБ одобрява в счетоводната си система НС от взаимозастрахователния механизъм. След като НС бъде утвърдено от съответния счетоводител, служителят, извършващ финансовото иницииране, инициира две ПН в счетоводната система ABAC GF01. Едно — в полза на бюджетния ред, другото — в полза на координатора на действието. След това двете ПН се проверяват от оправомощен от ОРБ служител, извършващ финансовата проверка, утвърждават се в ABAC SAP от посочената за целта служба и се изпълняват от счетоводителя на взаимозастрахователния механизъм.
            Ако бъде установена грешка, посочената за целта служба отхвърля трансакцията в ABAC SAP и уведомява съответния ОРБ.
            4.   ИНТЕРВЕНЦИЯ ПО ЛИНИЯ НА ВЗАИМОЗАСТРАХОВАТЕЛНИЯ МЕХАНИЗЪМ (НЕИЗПЪЛНЕНИЕ НА ЗАДЪЛЖЕНИЯ)
            
            4.1.   Въведение
            
            Ако бенефициерът (включително координаторът) не изпълни задължението си — т.е. не плати до падежа цялата или част от сумата, посочена в дебитното известие — и при отсъствие на гаранции или други възможни прихващания, съответният ОРБ разглежда възможността за предприемане на интервенция по линия на взаимозастрахователния механизъм в съответствие със съответните договорни условия (Седмата рамкова програма за научни изследвания и технологично развитие, инициативата „Хоризонт 2020“, програма на Евратом или Рамковата програма за научни изследвания и иновации „Хоризонт Европа“). Интервенциите по линия на взаимозастрахователния механизъм не засягат административните наказания или мерки, които могат да бъдат наложени на изпадналото в неизпълнение на задълженията юридическо лице съгласно Финансовия регламент.
            С изключение на случаите, в които интервенциите по линия на взаимозастрахователния механизъм произтичат от договорно условие на споразумението за отпускане на безвъзмездни средства по линия на инициативата „Хоризонт 2020“, ако финансовата възвръщаемост, генерирана от взаимозастрахователния механизъм, е недостатъчна за покриване на неизпълнението на задълженията, взаимозастрахователният механизъм не може да се намеси и Комисията, изпълнителната агенция, съвместното предприятие или съответният орган на Съюза трябва да съберат дължимата сума директно от бенефициера или, ако е възможно, от свързан с него субект/свързана трета страна.
            Интервенция по линия на взаимозастрахователния механизъм не може да бъде предприета:
            
                        —
                     
                     
                        по отношение на НС, издадени след плащането на остатъка;
                     
                  
                        —
                     
                     
                        по отношение на НС, издадени за събиране на предварително уговорено обезщетение при неизпълнение и/или финансови санкции, дължими от юридическо лице.
                     
                  Интервенция по линия на взаимозастрахователния механизъм не се предприема, ако след плащането на остатъка съответният ОРБ издаде НС от координатора за стойността на неразпределеното предварително финансиране, междинните плащания или плащанията на остатъка.
            4.2.   Процедура № 3 — Интервенция по линия на взаимозастрахователния механизъм
            
            4.2.1.   Процедура № 3а — Интервенция по линия на взаимозастрахователния механизъм при текущи действия (пряко прехвърляне към консорциум)
            
            В случай на прекратяване на участието в консорциума на бенефициер (включително на координатора) по време на текущо действие („неизпълнил задълженията си бенефициер“) и в случай че сумите, неправомерно получени от неизпълнилия задълженията си бенефициер не са възстановени от него на консорциума, взаимозастрахователният механизъм се намесва, като изплаща тези суми на координатора (в случай че неизпълнилият задълженията си бенефициер е координаторът, взаимозастрахователният механизъм изплаща дължимата от този субект сума на новия координатор), ако са изпълнени следните кумулативни условия:
            
                        а)
                     
                     
                        Действието все още е текущо (15);
                     
                  
                        б)
                     
                     
                        Съответният ОРБ счита, че интервенцията е необходима и подходяща, за да може консорциумът успешно да завърши действието;
                     
                  
                        в)
                     
                     
                        Останалите членове на консорциума са съгласни да изпълнят действието със същите цели;
                     
                  
                        г)
                     
                     
                        подписано е изменение на споразумението за отпускане на безвъзмездни средства, с което се прекратява участието на неизпълнилия задълженията си бенефициер (или координатор);
                     
                  
                        д)
                     
                     
                        Ако неизпълнилият задълженията си бенефициер е координаторът, със съгласието на останалите бенефициери е назначен нов координатор.
                     
                  Съответният ОРБ отговаря за проверката за изпълнението на тези условия.
            Настоящата процедура не се прилага за неразпределено от координатора предварително финансиране или междинни плащания.
            С цел проверка и наблюдение на съответствието, редовността и възможността за дадена операция посочената за целта служба контролира изпълнението на тези условия и отхвърля трансакцията, ако условията не са изпълнени. Когато посочената за целта служба отхвърли трансакцията, тя уведомява съответния ОРБ за причините. Ако посочената за целта служба смята, че условието по буква б) не е изпълнено, тя издава необвързващо становище чрез бележка, адресирана до ОРБ. В случай на несъгласие от страна на ОРБ, той или тя потвърждава писмено позицията си в мотивиран отговор.
            За всяка интервенция посочената за целта служба има право да поиска достъп до административната и финансовата документация.
            Стъпка 1
            Извършващият финансовото иницииране служител на съответния ОРБ инициира в счетоводната система „GF01“ ПН в полза на координатора (или на новия координатор) за сумата, получена неправомерно от неизпълнилия задълженията си бенефициер. След това ПН се проверява от оправомощен от съответния ОРБ служител, извършващ финансовата проверка, и ако бъде утвърдено в ABAC SAP от посочената за целта служба, се изпълнява от счетоводителя на взаимозастрахователния механизъм.
            От правна гледна точка плащането се извършва от Комисията, изпълнителната агенция, съвместното предприятие или друг финансиращ орган, макар плащането да се извършва от счетоводителя на взаимозастрахователния механизъм посредством сметката „GF01“.
            Стъпка 2
            Успоредно с това извършващият финансовото иницииране служител на съответния ОРБ инициира от името на Комисията, изпълнителната агенция, съвместното предприятие или друг финансиращ орган НС от неизпълнилия задълженията си бенефициер в счетоводната система „GF01“, като трябва да посочи банковата сметка на взаимозастрахователния механизъм. След това НС се проверява от оправомощен от съответния ОРБ служител, извършващ финансовата проверка, и ако бъде утвърдено в ABAC SAP от посочената за целта служба, се изпълнява от счетоводителя на взаимозастрахователния механизъм, който също така осигурява и последващите действия.
            Ако неизпълнилият задълженията си бенефициер обяви несъстоятелност, неплатежоспособност или е в процес на прекратяване или ликвидация, съответният ОРБ трябва във възможно най-кратък срок да изпрати на ликвидатора декларация за предявяване на вземането (16). Този ОРБ трябва също да изпрати на ликвидатора и съответното дебитно известие.
            4.2.2.   Процедура № 3а — Други интервенции по линия на взаимозастрахователния механизъм (прехвърляне в бюджетен ред)
            
            Тази процедура се прилага в следните случаи, когато установените дебитни известия не са били платени:
            
                        а)
                     
                     
                        прекратяване на участието на бенефициера (включително на координатора (17)) преди плащането на остатъка в случаите, когато процедура № 3а не е приложима;
                     
                  
                        б)
                     
                     
                        прекратяване на участието на координатора преди плащането на остатъка, тъй като координаторът не е разпределил предварителното финансиране или междинното плащане на другите бенефициери на консорциума;
                     
                  
                        в)
                     
                     
                        налице е дълг, произтичащ от „отрицателен остатък за плащане“.
                     
                  Стъпка 1
            Съответният ОРБ издава в счетоводната си система НС от бенефициера или координатора, за да събере дължимата сума (съобразно релевантното споразумение за отпускане на безвъзмездни средства).
            Стъпка 2
            Ако дебитното известие не бъде възстановено изцяло или частично в определения срок и ако пълно или частично прихващане от страна на съответния счетоводител не е възможно, този счетоводител трябва да информира съответния ОРБ.
            След това съответният ОРБ инициира, проверява и одобрява в счетоводната система „GF01“ ПН за плащане на общата стойност на дебитното известие или на частта от нея, която все още не е платена. След това, ако бъде утвърдено в ABAC SAP от посочената за целта служба, ПН се изпълнява от счетоводителя на взаимозастрахователния механизъм.
            Стъпка 3
            Успоредно с това съответният ОРБ инициира, проверява и одобрява в счетоводната система „GF01“ ново НС от неизпълнилия задълженията си бенефициер. След това, ако бъде утвърдено от посочената за целта служба в ABAC SAP, НС се изпълнява от счетоводителя на взаимозастрахователния механизъм, който осигурява проследяването му и предприема посочените във Финансовия регламент стъпки, за да осигури събирането на дължимата сума.
            Съответният ОРБ създава ново дебитно известие от името на Комисията, изпълнителната агенция, съвместното предприятие или друг финансиращ орган в полза на взаимозастрахователния механизъм, което просто заменя първоначалното дебитно известие, като запазва същата дата на плащане и същия лихвен процент и информира длъжника по подходящ начин.
            Ако бенефициерът плати по дебитното известие, средствата се плащат по банковата сметка „GF01“, ведно с начислената лихва за неизпълнение.
            Ако бенефициерът не плати по дебитното известие, може да се използват други възможности за събиране на въпросните средства, например прихващане на дължимите суми, ангажиране на отговорността на свързани с бенефициера лица (18) или принудително събиране, ако е приложимо (19), или, в случай на финансиращи органи, всяка друга подходяща мярка, предвидена в съответствие с техните правила и процедури.
            За стъпки 2) и 3): С оглед на проверката и наблюдението на съответствието и редовността на трансакцията (ПН и НС) посочената за целта служба има право да поиска достъп до административната и финансовата документация. Ако бъде установена грешка, посочената за целта служба отхвърля трансакцията и уведомява съответния ОРБ.
            Бележки към глава 4.2
            
                        1.
                     
                     
                        В изпълнение на принципа на разумно финансово управление и с цел защита на финансовите интереси на Съюза, ОРБ следва да провери дали консорциумът или неговите членове са изпълнили задължението за своевременно информиране за неразпределянето на предварителното финансиране или на междинното плащане от страна на координатора (съгласно споразумението за отпускане на безвъзмездни средства/анотираното споразумение за отпускане на безвъзмездни средства). По-конкретно при получаването на такава информация съответният ОРБ трябва незабавно да предприеме всички възможни мерки за спиране на всякакви по-нататъшни плащания към неизпълнилия задълженията си координатор. Съответният ОРБ също така би могъл да разгледа дали следва всяко забавяне на тази информация, което води до допълнителна финансова експозиция за бюджета на Съюза (т.е. допълнително плащане), да бъде вменено на членовете на консорциума.
                     
                  
                        2.
                     
                     
                        Когато членовете на консорциума съобщават за неразпределянето с неоправдано забавяне с цел да се предизвика интервенция по линията на взаимозастрахователния механизъм, ОРБ трябва да получи разумна увереност, че координаторът не е сключил някакво двустранно или многостранно споразумение с някой от неполучилите плащане бенефициери, по-специално с цел намаляване, прихващане или компенсиране на част от въпросната сума. При необходимост ОРБ може да поиска от координатора и/или бенефициерите да представят доказателство за прехвърлянето или получаването.
                     
                  
                        3.
                     
                     
                        Приложимо само към 4.2.2. Ако бенефициер обяви несъстоятелност, неплатежоспособност или е в производство по прекратяване или ликвидация, ОРБ на Комисията, изпълнителната агенция, съвместното предприятие или друг финансиращ орган незабавно инициира интервенция по линия на взаимозастрахователния механизъм преди посочения в дебитното известие краен срок (стъпка 1). Ако издаденото в „GF01“ НС е издадено или може да бъде издадено преди крайния срок, тогава на бенефициера следва да се изпрати само дебитното известие, съответстващо на това НС, с екземпляр, адресиран до ликвидатора, от името на Комисията, изпълнителната агенция, съвместното предприятие или друг финансиращ орган и в полза на взаимозастрахователния механизъм.
                     
                  Във всички случаи повече плащания към координатора не се извършват, докато тази ситуация не бъде уредена.
            5.   СЧЕТОВОДНА СИСТЕМА
            
            5.1.   Годишни отчети
            
            Отчетите трябва да са в съответствие с приложимите правила, да са прецизни, изчерпателни и да дават вярна и точна представа за активите на взаимозастрахователния механизъм, финансовото състояние и изпълнението на бюджета за финансовата година.
            Счетоводителят на взаимозастрахователния механизъм определя счетоводните процедури и сметкоплана.
            5.2.   Компютъризирана счетоводна система
            
            Преди въвеждането в експлоатация на системата счетоводителят на взаимозастрахователния механизъм изготвя функционалните спецификации на счетоводния софтуер и гарантира, че те са в съответствие със счетоводните правила и практики.
            ОРБ и посочената за целта служба използват централната система ABAC WORKFLOW за извършване на плащания и за събиране на приходи и задължения. Системата ABAC SAP-ACCOUNTING се използва за водене на счетоводството и за изготвяне и представяне на отчетите.
            Счетоводната система и използваните счетоводни процедури трябва да отчитат специфичните за взаимозастрахователния механизъм процедури, както са описани в раздели 2, 3 и 4 от настоящото приложение.
            5.3.   Извършване на плащания
            
            Плащанията се извършват от счетоводителя на взаимозастрахователния механизъм в рамките на наличните средства.
            Счетоводителят на взаимозастрахователния механизъм може да извършва банкови превод само ако банковите данни на бенефициера и потвърждението за неговата идентификация (или промените в нея) са въведени предварително в централната база данни на Комисията за трети страни.
            5.4.   Събиране на приходи и задължения
            
            Счетоводителят на взаимозастрахователния механизъм е отговорен за изготвените от съответния ОРБ нареждания за събиране и полага дължимата грижа за осигуряване на събирането им.
            Ако задълженията не са погасени в посочения в дебитното известие срок, счетоводителят на взаимозастрахователния механизъм прилага досъдебната процедура за събиране на вземания, като изпраща до длъжника покани за изпълнение и официални уведомителни писма.
            Счетоводителят на взаимозастрахователния механизъм изчислява и събира дължимата лихва за забава в съответствие с посочените в дебитното известие условия.
            Ако е необходимо, счетоводителят на взаимозастрахователния механизъм може да събере дълга чрез прихващане или чрез предявяване на предварително предоставена гаранция (за действия по Седмата рамкова програма за научни изследвания и технологично развитие), след като е уведомил съответния ОРБ и неизпълнилия задълженията си бенефициер.
            Ако задълженията не бъдат събрани посредством досъдебната процедура, счетоводителят на взаимозастрахователния механизъм:
            
                        —
                     
                     
                        или отправя искане до съответния ОРБ за изготвяне на решение с изпълнителна сила в съответствие с член 100 от Финансовия регламент,
                     
                  
                        —
                     
                     
                        или, ако не е възможно НС да бъде оформено като решение с изпълнителна сила, дава указания на съответната служба на Комисията да получи по съдебен път заповед за принудително изпълнение, при условие че това е съгласно вътрешните правила (20).
                     
                  Счетоводителят на взаимозастрахователния механизъм може да даде на длъжника допълнителен срок за плащане, ако длъжникът се ангажира да плати дължимата лихва за забава и предостави гаранция, покриваща главницата и лихвата.
            Ако е необходимо, счетоводителят на взаимозастрахователния механизъм може да предприеме стъпки за защита на финансовите интереси на Съюза на всеки етап от процедурата.
            5.5.   Управление на банковите сметки в „GF01“
            
            Счетоводителят на взаимозастрахователния механизъм е оправомощен да управлява банковите сметки, използвани за извършване на плащания и събиране на приходи. Счетоводителят на взаимозастрахователния механизъм отговаря за опазването на средствата, депозирани по тези сметки.
            Поне веднъж месечно счетоводителят на взаимозастрахователния механизъм трябва да проверява дали въведените в счетоводната система суми съответстват на сумите по тези банкови сметки. Счетоводителят на взаимозастрахователния механизъм трябва да проучи и при нужда да коригира всички установени разлики.
            
               (1)  Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) (ОВ L 412, 30.12.2006 г., стр. 1).
            
               (2)  Регламент (ЕС) № 1291/2013 на Европейския парламент и на Съвета от 11 декември 2013 г. за установяване на „Хоризонт 2020“ — рамкова програма за научни изследвания и иновации (2014—2020 г.) и за отмяна на Решение № 1982/2006/EO (OВ L 347, 20.12.2013 г., стp. 104).
            
               (3)  Регламент (ЕС) 2021/695 на Европейския парламент и на Съвета от 28 април 2021 г. за създаване на Рамковата програма за научни изследвания и иновации „Хоризонт Европа“, за определяне на нейните правила за участие и разпространение на резултатите и за отмяна на регламенти (ЕС) № 1290/2013 и (ЕС) № 1291/2013 (ОВ L 170, 12.5.2021 г., стр. 1
               ).
            
            
               (4)  Регламент (Евратом) 2021/765 на Съвета от 10 май 2021 г. за създаване на Програма за научни изследвания и обучение на Европейската общност за атомна енергия за периода 2021—2025 г. в допълнение към Рамковата програма за научни изследвания и иновации „Хоризонт Европа“ и за отмяна на Регламент (Евратом) 2018/1563 (ОВ L 167 I, 12.5.2021 г., стр. 81).
            
               (5)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
            
               (6)  С изключение на Агенцията на Европейския съюз за космическата програма (заменила Европейската агенция за ГНСС), Европейския институт за иновации и технологии, съвместни предприятия.
            
               (7)  Решение C(2018) 5120 final на Комисията от 3 август 2018 г. относно Вътрешните правила за изпълнението на общия бюджет на Европейския съюз (раздел „Европейска комисия“) на вниманието на службите на Комисията, приложение 15 — Харта на финансовите участници, част 3 — Харта на задачите и отговорностите на счетоводителя на Комисията.
            
               (8)  Приема се, че управлението на активите на взаимозастрахователния механизъм включва поемане на инвестиционен риск от бюджета на Съюза, от което следва, че възвръщаемостта на инвестициите може да бъде отрицателна или положителна в зависимост от бъдещите пазарни условия и поведение.
            
               (9)  С изключение на Рамковата програма за научни изследвания и иновации „Хоризонт Европа“, действие „Мария Склодовска-Кюри“.
            
               (10)  Всяко позоваване на ПН в настоящото приложение включва по подразбиране и свързаното/свързаните с него искане/искания за плащане.
            
               (11)  Съвместните предприятия и другите финансиращи органи осигуряват изпълнението на ПН от своя счетоводител.
            
               (12)  Европейската агенция за ГНСС, Европейският институт за иновации и технологии, съвместните предприятия и другите релевантни финансиращи органи прехвърлят вноските за взаимозастрахователния механизъм директно в счетоводната система „GF01“.
            
               (13)  ABAC (Accrual Based Accounting — система за счетоводство на принципа на текущото начисляване) е акронимът на финансовата информационна система на Европейската комисия.
            
               (14)  SAP идентифицира счетоводния модул в ABAC.
            
               (15)  Продължителността на действието е определена в споразумението за отпускане на безвъзмездни средства.
            
               (16)  Както е посочено в Регламент (ЕС) 2015/848 на Европейския парламент и на Съвета от 20 май 2015 г. относно производството по несъстоятелност (ОВ L 141, 5.6.2015 г., стр. 19).
            
               (17)  За координатора тя обхваща частта от полученото финансиране, свързана със собствените му разходи, а не за неразпределяне на предварителното финансиране/междинните плащания на членовете на консорциума.
            
               (18)  За действия по инициативата „Хоризонт 2020“ и Рамковата програма за научни изследвания и иновации „Хоризонт Европа“, ако е приложимо съгласно споразумението за отпускане на безвъзмездни средства.
            
               (19)  Разпоредби на вътрешната процедура за събиране на вземания, произтичащи от прякото изпълнение, и за събиране на глоби, еднократни суми и глоби съгласно Договорите (Решение C(2018/5119) final от 3 август 2018 г.).
            
               (20)  Решение C(2018/5119) final на Комисията от 3 август 2018 г. относно разпоредбите на вътрешната процедура за събиране на вземания, произтичащи от прякото изпълнение, и за събиране на глоби, еднократни суми и глоби съгласно Договорите.